J. Baška, minister obrany SR: (2008-02-14):
Pán poslanec, pán minister vnútra sa ospravedlnil, nie je tu, tak si budete musieť vystačiť so mnou a s odpoveďou, ktorú mi pripravili. Áno, pán poslanec, podľa ministra vnútra máte pravdu. Sú to pseudonázory, ktoré nemajú reálny základ a sú skôr výsledkom politickej frustrácie ich autorov. Minister vnútra absolútne rešpektuje opozičnú prácu so všetkým, čo k nej patrí, ale nemôže sa stotožniť s tým, ak sa na útoky proti jeho osobe zneužíva Policajný zbor a čo je ešte horšie, sprevádzané sú do neba volajúcim pokrytectvom a farizejstvom. Áno, počas 20-mesačného pôsobenia ministra vnútra vo funkcii sa objavili tri, štyri omyly polície, ktoré rezonovali vo verejnosti. Policajný zbor má však 21 tisíc príslušníkov a tak ako v každej inej firme či v rodine sa vždy nájdu aj čierne ovce. Dôležité je, že vo všetkých týchto prípadoch sa s nimi ministerstvo vnútra i Policajný zbor razantne vysporiadali a ak to bolo potrebné, aj prijali systémové opatrenia. Predchodcovia ministra vnútra sa však zakaždým snažili z toho vytĺcť politický kapitál. Narobili neskutočný hluk a vietor, a keď ich už médiá nepočúvali, tak zvolali mimoriadny parlamentný výbor pre obranu a bezpečnosť. Jednoducho, za každú cenu chceli navodiť atmosféru, akoby tieto veci boli niečím novým, čo sa tu v minulosti nedialo. Ale to majú potom veľmi krátku pamäť. Naposledy asi najviac zaujal prípad Romana Červenku, ktorý policajtom utiekol cez záchodové okno. Oponenti ministra vnútra z toho okamžite a bez kúska hanby urobili precedens. Ale verte, Roman Červenka nebol jediným zadržaným, ktorý za posledné roky utiekol policajtom, ba dokonca ani jediným zadržaným, ktorý utiekol cez záchodové okno. Tých prípadov je hneď niekoľko. Ale spomeniem tie v súčasnosti populárne, toaletné. V roku 2002 utiekol Pavol E. cez záchodové okno na polícii v Martine, alebo v roku 2006 Jaroslav G. si odskočil a už sa nevrátil. Tí, ktorí sa teraz škodoradostne smejú a kričia – a ešte ďalší –, počas ich pôsobenia sa stali omnoho závažnejšie prešľapy policajtov, po ktorých dokonca prišli ľudia o život. Spomeňme si na prípad Karola Sendreja, ktorého v roku 2001 zbili na smrť na policajnej stanici v Jeľšave či na tušickú tragédiu v roku 2002, keď po zaváhaní policajnej hliadky prišli zbytočne o život matka a dve deti. Alebo z iného súdka a to doslova. Už sme zabudli  na opileckú policajnú šnúru s autonehodami na začiatku roka 2001? Ak teda hovoríme o disciplíne v Policajnom zbore, aká bola vtedy? A ešte raz otázka. Kto bol vtedy ministrom vnútra? Zvolávali sa v tom čase mimoriadne výbory, či dokonca odstúpil niekto? A ešte jeden dôležitý moment v nie tak dávnych dejinách polície. V roku 2005 vyšli policajti na námestia, lebo boli ohrozené ich sociálne istoty. Vzhľadom na dlhodobý podstav v polícii išlo skutočne o dramatickú situáciu, ktorá mohla mať vážne následky. Dnes máme policajtov tam, kde ich celá spoločnosť chce mať, teda v službe, a nie na námestiach. Garantujeme im sociálne istoty a aktuálne schváleným zákonom o odmeňovaní chceme aj lepšie oceniť túto náročnú prácu. Vrátim sa teda na začiatok. Jednoducho, chyby sa stávali a stávajú všade, nielen v polícii a úlohou ministrov vnútra je ich riešiť a prijímať také opatrenia, aby sa im v budúcnosti predchádzalo. Najviac ministra vnútra mrzí, že kvôli zopár jedincom sa potom otriasa dobré meno polície, ktorá dennodenne zasahuje úspešne v desiatkach, či v stovkách prípadov, aby chránila zdravie občanov a bezpečnosť ich majetku. A v tomto kontexte minister vnútra odsudzuje aj nezodpovedné správanie sa niektorých politikov. Minister vnútra pevne verí, že drvivá väčšina verejnosti vidí súčasný Policajný zbor inak. Vidí policajtov plaziacich sa v Petržalke po tenkom ľade, aby zachránili topiaceho sa človeka. Vidí zvolenských policajtov, ktorí s nasadením vlastného života zachraňujú ľudí z horiaceho domu. Vidí policajtov, ktorí zadržia nebezpečný urán, či podieľajú sa na zadržaní kokaínu za takmer 2 miliardy korún a v neposlednom rade vidí profesionálne zvládnutú obrovskú úlohu zvanú Schengen. Len od začiatku nového roka minister vnútra už povýšil a odmenil niekoľko policajtov, naposledy včera bolo ich 7 v Banskej Bystrici. Bude robiť všetko pre to, aby takýto obraz nepokrivilo ani zopár čiernych oviec a už vôbec nie politikov, ktorí by si chceli na jeho úkor prihriať svoju stranícku polievočku. Ďakujem.